EFF se besoek aan Mbeki ‘niks spesiaals’, sê ANCMbeki en Malema. Foto: EFF “Die ANC se benadering is om met almal kontak te maak. Daar is niks spesiaals aan Mbeki se ontmoeting met die EFF nie,” het Gwede Mantashe, sekretaris-generaal van die ANC, gesê. Malema en ander EFF-leiers het Mbeki Maandag by sy huis in Johannesburg ontmoet as deel van hul stemwerwery voor Woensdag se munisipale verkiesing. Mbuyiseni Ndlozi, woordvoerder van die EFF, het gesê die party se leiers het Mbeki om twee redes besoek. “Die eerste rede was om sy stem te werf en tweedens om die leierskap van die EFF aan hom voor te stel aangesien die EFF ŉ betekenisvolle rolspeler in die politiek in Suid-Afrika is. Pres. Mbeki het ons baie goed ontvang en selfs saam met ons uitgestap en vir ons drukkies gegee toe ons gery het.” Mbeki is glo uit verskeie oorde in die ANC versoek om deel van hul verkiesingsveldtog te wees. Hy is egter nog nie by hul byeenkomste opgemerk nie. Die ANC se leierskap in Gauteng het verlede week gesê hulle het aanvaar dat Mbeki nie deel van hul veldtog is nie, maar dat hulle hom nie gaan smeek om stemme vir die regerende party te werf nie. Mbeki het in September 2008 bedank nadat die ANC hom as president wou herroep.